CELEX: 32020R1811
Language: el
Date: 2020-12-01 00:00:00
Title: Εκτελεστικός κανονισμός (ΕΕ) 2020/1811 της Επιτροπής της 1ης Δεκεμβρίου 2020 για την τροποποίηση του κανονισμού (ΕΚ) αριθ. 684/2009 όσον αφορά την ταυτοποίηση οικονομικών φορέων στη Βόρεια Ιρλανδία

2.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 404/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1811 ΤΗΣ ΕΠΙΤΡΟΠΗΣ
         της 1ης Δεκεμβρίου 2020
         για την τροποποίηση του κανονισμού (ΕΚ) αριθ. 684/2009 όσον αφορά την ταυτοποίηση οικονομικών φορέων στη Βόρεια Ιρλανδία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113 σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (1),
         Έχοντας υπόψη την οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (2), ιδίως το άρθρο 29 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το Ηνωμένο Βασίλειο αποχώρησε από την Ευρωπαϊκή Ένωση στις 31 Ιανουαρίου 2020 βάσει της συμφωνίας σχετικά με την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης).
                  
               
                     (2)
                  
                  
                     Το άρθρο 126 της συμφωνίας αποχώρησης προβλέπει μεταβατική περίοδο που λήγει στις 31 Δεκεμβρίου 2020. Μέχρι την ημερομηνία αυτή, το δίκαιο της Ένωσης εφαρμόζεται στο σύνολό του για το Ηνωμένο Βασίλειο και εντός αυτού.
                  
               
                     (3)
                  
                  
                     Με τη λήξη της μεταβατικής περιόδου, οι ενωσιακοί κανόνες για τους ειδικούς φόρους κατανάλωσης θα παύσουν πλέον να εφαρμόζονται για το Ηνωμένο Βασίλειο. Ωστόσο, σύμφωνα με το άρθρο 8 του πρωτοκόλλου για τις Ιρλανδία/Βόρεια Ιρλανδία, το οποίο αποτελεί μέρος της συμφωνίας αποχώρησης, οι ενωσιακοί κανόνες για τους ειδικούς φόρους κατανάλωσης θα συνεχίσουν να εφαρμόζονται στη Βόρεια Ιρλανδία (3) μετά τη μεταβατική περίοδο όσον αφορά τα εμπορεύματα, προκειμένου να αποφευχθεί η δημιουργία σκληρών συνόρων μεταξύ Ιρλανδίας και Βόρειας Ιρλανδίας.
                  
               
                     (4)
                  
                  
                     Σύμφωνα με το άρθρο 19 του κανονισμού (ΕΕ) αριθ. 389/2012 του Συμβουλίου (4), κάθε κράτος μέλος τηρεί ηλεκτρονική βάση δεδομένων που περιέχει μητρώο οικονομικών φορέων (εγκεκριμένοι αποθηκευτές, εγγεγραμμένοι παραλήπτες και εγγεγραμμένοι αποστολείς) κατά την έννοια του άρθρου 4 της οδηγία 2008/118/ΕΚ. Όσον αφορά τον διψήφιο κωδικό χώρας, η δομή του αριθμού αναγνώρισης των συναλλασσομένων διέπεται από το άρθρο 1 του κανονισμού (ΕΕ) αριθ. 612/2013 της Επιτροπής (5) όπου δηλώνεται ότι ο αριθμός ειδικού φόρου κατανάλωσης του συναλλασσομένου αποτελείται από δύο πεδία. Ο πρώτος είναι ο αλφαβητικός κωδικός χώρας, δηλαδή το στοιχείο ταυτοποίησης του κράτους μέλους στο οποίο είναι εγγεγραμμένος ο οικονομικός φορέας ή η φορολογική αποθήκη. Ο κωδικός αυτός λαμβάνεται από τον κατάλογο κωδικών 3 του παραρτήματος II του κανονισμού (ΕΚ) αριθ. 684/2009 της Επιτροπής (6). Επιπλέον, οι διαδικασίες είναι ηλεκτρονικές και υποστηρίζονται από πανευρωπαϊκά συστήματα ΤΠ, που ονομάζονται σύστημα διακίνησης και ελέγχου των προϊόντων που υπόκεινται σε ειδικούς φόρους κατανάλωσης (EMCS) για τον έλεγχο της διακίνησης και σύστημα ανταλλαγής δεδομένων για τους ειδικούς φόρους κατανάλωσης (SEED) για την καταχώριση οικονομικών φορέων που δραστηριοποιούνται στον τομέα των ειδικών φόρων κατανάλωσης.
                  
               
                     (5)
                  
                  
                     Η διακίνηση προϊόντων υποκείμενων σε ειδικούς φόρους κατανάλωσης μεταξύ της Ένωσης και της Βόρειας Ιρλανδίας θα αντιμετωπίζεται ως ενδοενωσιακή διακίνηση. Κατά συνέπεια, για οικονομικούς φορείς εγκατεστημένους στη Βόρεια Ιρλανδία που προτίθενται να διακινούν προϊόντα υποκείμενα σε ειδικό φόρο κατανάλωσης προς και από κράτη μέλη υπό καθεστώς αναστολής του φόρου, είναι αναγκαίο να καταχωρίζονται και να εγκρίνονται στο SEED, καθώς και να χρησιμοποιούν τα ενωσιακά καθεστώτα ειδικών φόρων κατανάλωσης και το EMCS. Οι κωδικοί των κρατών μελών και οι κωδικοί χωρών καθορίζονται στον κανονισμό (ΕΚ) αριθ. 684/2009 με αναφορά στον κωδικό ISO Alpha 2 (ISO 3166). Αν και οι οικονομικοί φορείς του Ηνωμένου Βασιλείου χρησιμοποιούν τον κωδικό «GB», η Βόρεια Ιρλανδία δεν διαθέτει συγκεκριμένο κωδικό σε αυτό το σύστημα. Δεδομένου ότι ο ISO προβλέπει τη δυνατότητα χρήσης κωδικών X για εδάφη που δεν διαθέτουν συγκεκριμένο κωδικό, και για λόγους εναρμόνισης με τον εκτελεστικό κανονισμό (ΕΕ) 2020/1470 της Επιτροπής (7), κρίνεται σκόπιμο να χρησιμοποιείται ο κωδικός «XI» για τη διάκριση των οικονομικών φορέων της Βόρειας Ιρλανδίας που πραγματοποιούν διακινήσεις προϊόντων υποκείμενων σε ειδικό φόρο κατανάλωσης.
                  
               
                     (6)
                  
                  
                     Επομένως, ο κανονισμός (ΕΚ) αριθ. 684/2009 θα πρέπει να τροποποιηθεί αναλόγως.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων κατανάλωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 684/2009 τροποποιείται ως εξής:
            
                        α)
                     
                     
                        στο παράρτημα I πίνακας 1 σημείο 17.2, το κείμενο της θέσης στη γραμμή γ στήλη ΣΤ αντικαθίσταται από το ακόλουθο κείμενο:
                        «Αναφέρατε κωδικό χώρας διαφορετικό από έναν από τους κωδικούς χώρας των κρατών μελών.»
                     
                  
                        β)
                     
                     
                        το παράρτημα II τροποποιείται ως εξής:
                        
                                    i)
                                 
                                 
                                    ο κατάλογος κωδικών 3 αντικαθίσταται από τον ακόλουθο κατάλογο:
                                    «3.   ΚΩΔΙΚΟΙ ΧΩΡΑΣ
                                    Πρέπει να ταυτίζονται με τους κωδικούς που καθορίζονται στην ονοματολογία των χωρών και εδαφών για τις ευρωπαϊκές στατιστικές σχετικά με το διεθνές εμπόριο αγαθών η οποία παρατίθεται στο παράρτημα I του εκτελεστικού κανονισμού (ΕΕ) 2020/1470 της Επιτροπής (*1), εκτός από τον κωδικό:
                                    
                                                —
                                             
                                             
                                                για την Ελλάδα, όπου πρέπει να χρησιμοποιείται ο “EL” αντί του “GR”.
                                             
                                          
                                       (*1)  Εκτελεστικός κανονισμός (ΕΕ) 2020/1470 της Επιτροπής, της 12ης Οκτωβρίου 2020, σχετικά με την ονοματολογία των χωρών και εδαφών για τις ευρωπαϊκές στατιστικές σχετικά με το διεθνές εμπόριο αγαθών και τη γεωγραφική κατανομή για άλλες στατιστικές για τις επιχειρήσεις (ΕΕ L 334 της 13.10.2020, σ. 2).»"
                        
                                 
                              
                                    ii)
                                 
                                 
                                    ο κατάλογος κωδικών 4 διαγράφεται.
                                 
                              
                                    iii)
                                 
                                 
                                    ο κατάλογος κωδικών 5 αντικαθίσταται από τον ακόλουθο κατάλογο:
                                    «5.   ΑΡΙΘΜΟΣ ΑΝΑΦΟΡΑΣ ΤΕΛΩΝΕΙΟΥ (CΟR)
                                    Ο COR αποτελείται από ένα στοιχείο ταυτοποίησης του κωδικού χώρας του κράτους μέλους ακολουθούμενο από 6ψήφιο αλφαριθμητικό εθνικό αριθμό, π.χ. IT0830AB.»
                                 
                              
                  
         
            Άρθρο 2
            Ο παρών κανονισμός αρχίζει να ισχύει από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 29 της 31.1.2020, σ. 7.
         
            (2)  ΕΕ L 9 της 14.1.2009, σ. 12.
         
            (3)  Με την επιφύλαξη της δημοκρατικής συγκατάθεσης, που αναφέρεται στο άρθρο 18 του πρωτοκόλλου σχετικά με τις Ιρλανδία/Βόρεια Ιρλανδία, για τη συνέχιση της εφαρμογής του άρθρου 8 του εν λόγω πρωτοκόλλου.
         
            (4)  Κανονισμός (ΕΕ) αριθ. 389/2012 του Συμβουλίου, της 2ας Μαΐου 2012, για τη διοικητική συνεργασία στον τομέα των ειδικών φόρων κατανάλωσης και την κατάργηση του κανονισμού (ΕΚ) αριθ. 2073/2004 (ΕΕ L 121 της 8.5.2012, σ. 1).
         
            (5)  Εκτελεστικός κανονισμός (ΕΕ) αριθ. 612/2013 της Επιτροπής, της 25ης Ιουνίου 2013, για τη λειτουργία του μητρώου οικονομικών φορέων και φορολογικών αποθηκών, των σχετικών στατιστικών δεδομένων και την κοινοποίηση στοιχείων σύμφωνα με τον κανονισμό (ΕΕ) αριθ. 389/2012 του Συμβουλίου για τη διοικητική συνεργασία στον τομέα των ειδικών φόρων κατανάλωσης (ΕΕ L 173 της 26.6.2013, σ. 9).
         
            (6)  Κανονισμός (ΕΚ) αριθ. 684/2009 της Επιτροπής, της 24ης Ιουλίου 2009, για την εφαρμογή της οδηγίας 2008/118/ΕΚ του Συμβουλίου όσον αφορά τις μηχανοργανωμένες διαδικασίες για τη διακίνηση προϊόντων που υπόκεινται σε ειδικούς φόρους κατανάλωσης υπό καθεστώς αναστολής των φόρων αυτών (ΕΕ L 197 της 29.7.2009, σ. 24).
         
            (7)  Εκτελεστικός κανονισμός (ΕΕ) 2020/1470 της Επιτροπής, της 12ης Οκτωβρίου 2020, σχετικά με την ονοματολογία των χωρών και εδαφών για τις ευρωπαϊκές στατιστικές σχετικά με το διεθνές εμπόριο αγαθών και τη γεωγραφική κατανομή για άλλες στατιστικές για τις επιχειρήσεις (ΕΕ L 334 της 13.10.2020, σ. 2).